### ВОДИЧ ЗА САМОСТАЛНЕ ПРЕДУЗЕТНИКЕ

### ПОЈАМ

### САМОСТАЛНИ ПРЕДУЗЕТНИК је физичко лице које обавља предузетничку дјелатност у своје име и за свој рачун ради стицања добити, и као такав уписан је у регистар предузетника.

### Предности: лако доношење пословних одлука, једноставна регистрација почетка и престанка рада као и мијењање података у току пословања, могућност привременог престанка рада, једноставније књиговодство, могућност паушалног плаћања пореза.

### Недостаци: одговорност цјелокупном имовином за обавезе настале у току пословања, немогућност обављања одређених дјелатности.

### РЕГИСТРАЦИЈА

### РЕГИСТРАЦИЈА У ГРАДУ ЗВОРНИКУ

### Регистрација пословања у форми самосталног предузетника у Републици Српској је уређена Законом о самосталним предузетницима, док Уредба о предузетничким дјелатностима садржи листу дјелатности које предузетник може обављати.

### Рјешење о регистрацији предузетника на територији Града Зворник доноси Одјељење за привреду и друштвене дјелатности на основу достављене сљедеће документације:

### Попуњен образац захтјева за регистрацију предузетника СП-1 (образац преузети код регистрационог органа: Пријемна канцеларија шалтер број 7, канцеларија број 4 или на сајту Градске управе града Зворник www.gradzvornik.org);

### Копију личне карте, односно овјерену копију пасоша за страног држављанина;

### Увјерење Основног суда да физичком лицу које региструје почетак пословања у форми предузетника није изречена правоснажна мјера забране обављања тражене дјелатности и које није старије од 30 дана од дана подношења захтјева за регистрацију предузетника;

### Увјерење Пореске управе Републике Српске да физичко лице које региструје почетак пословања у форми предузетника, нема доспјелих а неизмирених обавеза и које није старије од 8 дана од дана подношења захтјева за регистрацију предузетника;

### Увјерење Основног суда да физичкo лицe које региструје почетак пословања у форми предузетника нема неплаћених новчаних казни, трошкова принудне наплате и трошкова поступка за учињени прекршај из области економског и финансијског пословања);

### Регистрација пословања у форми самосталног предузетника на територији Града Зворник oслобођена је плаћања таксе.

### Одјељење за привреду и друштвене дјелатности дужно је да донесе рјешење о регистрацији предузетника најкасније у року од два дана, од дана достављања уредног захтјева.

### ИЗРАДА ПЕЧАТА

### Печат се може израдити у било којој печаторезници, гдје је на увид потребно доставити рјешење о регистрацији предузетника. Израда печата износи 20 – 50 КМ.

### РЕГИСТРАЦИЈА КОД ПОРЕСКЕ УПРАВЕ

### Пријаву пореског обвезника и/или обвезника уплате доприноса предузетник врши код Пореске управе Републике Српске, Подручна јединица Зворник, у року од пет дана, од дана издавања рјешења о регистрацији предузетника.

### За регистрацију пореског обвезника и/или обвезника уплате доприноса, Пореској управи потребно је доставити:

### Попуњен образац пријаве ПР-2;

### Рјешење о регистрацији предузетника;

### Овјерену копију личне карте, или пасоша (за стране држављане);

### Уговор о вођењу пословних књига (осим ако предузетник сам не води пословне књиге).

### Потврда о регистрацији пореског обвезника добија се исти дан уколико је достављена комплетна документација.

### ОТВАРАЊЕ ЖИРО РАЧУНА

### Жиро рачун може се отворити у било којој пословној банци. Приликом отварања рачуна банци је потребно доставити:

### 1) Рјешење о регистрацији предузетника;

### 2) Картоне депонованих потписа лица овлаштених за потписивање налога, ради располагања средствима са рачуна (образац се добија у банци);

### 3) Потврду о регистрацији пореског обвезника.

### ФИСКАЛИЗАЦИЈА

### Предузетник је дужан да прије почетка рада уведе фискалну касу.

### РЕГИСТРАЦИЈА КОД УПРАВЕ ЗА ИНДИРЕКТНО ОПОРЕЗИВАЊЕ

### Пријава обвезника ПДВ-а, врши се код Управе за индиректно опорезивање БиХ Регионални центар Тузла.

### Обавези пријављивања обвезника ПДВ-а подлијежу сва лица чији опорезиви промет добрима или услугама у претходној години прелази, или је вјероватно да ће прећи, праг од 50.000,00 КМ, као и сва лица која обављају спољнотрговинско пословање.

### Уз Захтјев за регистрацију и упис у јединствени регистар обвезника индиректних пореза (образац ЗР-1), потребно је доставити копију, уз предочење оригинала, или овјерену копију сљедећих докумената:

### Рјешење о регистрацији предузетника;

### Личну карту подносиоца захтјева;

### Потврду о регистрацији пореског обвезника од Пореске управе Републике Српске;

### Картон депонованих потписа овјерен од пословне банке код које је трансакциони рачун отворен (за све отворене трансакционе рачуне);

### Дозволу за рад и пријаву боравишта издату од надлежног органа и пасош за физичко лице – предузетника, страног држављанина;

### Оригиналне уплатнице као доказ о уплаћеном износу од укупно 40 КМ (на рачун ЈРТ ТРЕЗОР БиХ), и то:

### -10КМ-Сврха дознаке: Такса за регистрацију; Врста прихода 722801,

### - 10КМ-Сврха дознаке: Такса за издавање рјешења о регистрацији; Врста прихода 722802,

### - 20КМ-Сврха дознаке: Такса за издавање увјерења о регистрацији; Врста прихода 722814

### ПОЧЕТАК ОБАВЉАЊА ДЈЕЛАТНОСТИ

### Предузетник је дужан да почне са обављањем дјелатности најкасније у року од 30 дана, од дана достављања рјешења о регистрацији.

### Испуњеност услова за обављање дјелатности провјерава надлежни инспекцијски орган у року од 45 дана од дана достављања рјешења о регистрацији предузетника.

###  ПРОМЈЕНЕ У ТОКУ ПОСЛОВАЊА

### Промјене у току пословања везане су за:

### ПРОМЈЕНА ПОДАТАКА ОД ЗНАЧАЈА ЗА ПРАВНИ ПРОМЕТ

### Предузетник је дужан да, подношењем обрасца захтјева СП-1, пријави регистрационом органу сљедеће промјене података:

### лично име и презиме, адресу, број личне карте или пасоша;

### пословно име и сједиште;

### вријеме обављања дјелатности (током цијеле године или периодично);

### врсту занимања (основно или допунско или додатно);

### мјесто обављања дјелатности (пословни простор или стамбени простор или без простора);

### шифру и назив претежне дјелатности и других дјелатности у складу са класификацијом дјелатности;

### отварање, промјену података и затварање издвојене јединице;

### привремени престанак обављања дјелатности и

### трајни престанак обављања дјелатности.

### ПРИВРЕМЕНИ ПРЕСТАНАК ОБАВЉАЊА ДЈЕЛАТНОСТИ

### Предузетник може привремено престати да обавља дјелатност у укупном трајању до шест мјесеци у периоду од двије године. Изузетно, предузетник уз прилагање одговарајућих доказа може престати да обавља предузетничке дјелатности у случају:

### болести, најдуже до једне године непрекидно,

### стручног усавршавања или наступања више силе, најдуже до двије године непрекидно и

### коришћења породиљског одсуства, најдуже до навршене друге године живота дјетета.

### Након истека периода привременог престанка предузетник наставља са обављањем дјелатности уз задржавање свих регистрованих података, ако не поднесе захтјев за промјену података. Регистрациони орган не досноси рјешење о наставку обављања дјеалтности него само мијења статус из привремено одјављен у активан.

### ТРАЈНИ ПРЕСТАНАК ОБАВЉАЊА ДЈЕЛАТНОСТИ

### Предузетник је дужан да изврши одјаву обављања дјелатности прије престанка рада, подношењем обрасца захтјева СП-1.

### Предузетник који осим у сједишту послује и у издвојеним јединицама, обавезан је да изврши одјаву свих издвојених јединица, прије подношења захтјева за одјаву обављања дјелатности.

### ПРОМЈЕНА ИНФОРМАЦИЈА

### Пријава промјена информација у вези са пословним телефоном, телефаксом, електронском поштом и интернет страницом предузетникa није обавезна.

###  ОДГОВОРНОСТ ЗА ПОСЛОВАЊЕ

### Предузетник је одговоран за законито пословање и за законит рад лица која запошљава.

### Одговорност за обавезе настале обављањем предузетничке дјелатности, не престаје престанком рада и брисањем предузетника из регистра предузетника.

### Новчаним санкцијама, у износу од 1.000 КМ до 3.000 КМ, подлијеже предузетник који у току пословања не пријави надлежном регистрационом органу, промјену података од значаја за правни промет. Санкцијама подлијеже и предузетник који у поступку регистрације пријави неистинит податак или достави лажни доказ у намјери да се такав податак или доказ употријеби као вјеродостојан.

###  ПОДРШКА ПОСЛОВАЊУ

### Влада Републике Српске - додјела буџетских средстава подршке у оквиру развојних планова министарстава.

### Општине и градови Републике Српске - додјела средстава подршке у оквиру развојних планова општина/градова.

### Инвестиционо-развојна банке Републике Српске - кредитне линије намијењене предузетницима и предузећима за почетне пословне активности и развој пословања.

### Гарантни фонд Републике Српске - гаранције намијењене предузетницима са квалитетним и перспективним пројектима, а који нису у могућности да обезбиједе гаранцију код пословне банке .

### Завод за запошљавање Републике Српске - одобрава средства по пројектима запошљавања и самозапошљавања.

### Комерцијалне банке - кредитна средства за почетне пословне активности и пословање.

### Републичка агенција за развој малих и средњих преедузећа - пружа стручне услуге у области инвестиционих услуга, стручног образовања, преквалификације и доквалификације као и савјетовања у пословању.

### Занатско-предузетничка комора Републике Српске - регистацијом предузетници постају чланови ове асоцијације, која заступа заједничке интересе предузетника пред органима управе, предлаже и учествује у изради законских рјешења.

###  ДОДАТНЕ ИНФОРМАЦИЈЕ

### Регистар одобрења у привреди - подаци о свим одобрењима, законским и подзаконским прописима који их регулишу, као и сва одобрења потребна ради обављања одређених привредних дјелатности (http://www.regodobrenja.net)

### Предузетнички портал Републике Српске - сервис обједињује информације које су намијењене онима који желе покренути сопствени посао, али и постојећим предузећима и предузетницима који желе развијати и унапређивати своје пословање ([http://www.preduzetnickiportalsrpske.net/).](http://www.preduzetnickiportalsrpske.net/%29)

### Желимо Вам дуго и успјешно пословање!